บัตรเครดิตแข่งค่าเสี่ยงอัตราแลกเปลี่ยน
บัตรเครดิตคงอัตราเสี่ยงค่าเงินรับลูกค้าใช้บัตรต่างประเทศพุ่ง เชื่อบริหารได้
21 ธ.ค. 2558

บัตรเครดิตคงอัตราเสี่ยงค่าเงินรับลูกค้าใช้บัตรต่างประเทศพุ่ง เชื่อบริหารได้
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ผลิตภัณฑ์บัตรเครดิตทุกประเภทของธนาคารจะคงค่าธรรมเนียมความเสี่ยงจากการแปลงสกุลเงินต่างประเทศไว้ที่ 1% จนถึงวันที่ 31 ม.ค. 2560 เพราะเป็นจุดเด่นที่ลูกค้าชอบ เห็นได้จากสัดส่วนการใช้จ่ายต่างประเทศสูงถึง 14% ของยอดการใช้จ่ายสูงกว่าค่าเฉลี่ยตลาดซึ่งมีสัดส่วน 6-7%
ทั้งนี้ ธนาคารมั่นใจว่าจะสามารถบริหารจัดการอัตราแลกเปลี่ยนล่วงหน้าได้ จากความเชี่ยวชาญของสายบริหารตลาดเงินตลาดทุน (Treasury) ในเครือซีไอเอ็มบีกรุ๊ป แม้ว่าทิศทางค่าเงินในตลาดโลกจะผันผวนสูงก็ตาม อีกทั้งฐานบัตรและปริมาณใช้จ่ายยังน้อยมากเพราะเพิ่งเปิดตัวได้เพียง 1 ปี ความเสี่ยงจึงไม่มาก ยังสามารถนำเสนอจุดแข็งนี้ให้ลูกค้าได้ต่อเนื่อง
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัทบัตรกรุงไทย (เคทีซี) กล่าวว่า ได้ลดค่าธรรมเนียมความเสี่ยงอัตราแลกเปลี่ยนลงจาก 2.5% เป็น 2% เพื่อให้ลูกค้าได้ความคุ้มค่าในการใช้บัตรเครดิตต่างประเทศยิ่งขึ้น ควบคู่ไปกับโปรโมชั่น คะแนน 2 เท่า และเงินคืนเข้าบัญชีเครดิต หลังพบว่ายอดใช้จ่ายในต่างประเทศยังเติบโตต่อเนื่องอยู่ที่ 12% ในปีนี้
นายฐากร ปิยะพันธ์ กรรมการผู้จัดการ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) กล่าวว่า ยังคงค่าธรรมเนียมความ เสี่ยงค่าเงินไว้ที่ 2.5% ซึ่งเป็นอัตรามาตรฐานที่ธนาคารแห่งประเทศไทยกำหนด เนื่องจากแนวโน้มค่าเงินในระยะต่อไปยังมีความผันผวนสูง ซึ่งยากแก่การบริหารจัดการ จึงมองว่าอัตราดังกล่าวมีความเหมาะสมแล้ว สำหรับยอดการใช้จ่ายผ่านบัตรในต่างประเทศเติบโตดี โดยเฉพาะช่วงเดือน ต.ค.-พ.ย.ที่ผ่านมาเติบโตสูงสุด โดยประเทศที่มียอดใช้สูงสุด คือ สหรัฐ ญี่ปุ่น เกาหลีใต้